**Marianne Miettinen** (s. 13. kesäkuuta 1975) on tukeva suomalainen jalkapallovalmentaja, joka toimii Suomen alle 19- ja alle 20-vuotiaiden naisten jalkapallomaajoukkueiden päävalmentajana. Hän on suorittanut Euroopan jalkapalloliiton UEFA:n A-valmentajalisenssin vuonna 2002 ja Pro-lisenssin 2006. Suomen Palloliiton järjestämän jalkapallovalmentajakoulun Miettinen suoritti vuosina 2006–2007. Hän on työskennellyt myös Palloliiton koulutussihteerinä sekä julkaissut jalkapallovalmennukseen liittyvän kirjan. Syyskuussa 2018 Suomen Palloliitto valitsi Miettisen tyttöjen huippujalkapallopäälliköksi.

Pelaajaura
----------

Miettinen on Tikkurilan Palloseuran kasvatti, joka omalla peliurallaan edusti pääsarjatasolla Helsingin Jalkapalloklubia sekä toista helsinkiläisseuraa Puistolan Urheilijoita. Hän siirtyi valmentajaksi lopetettuaan pelaajauransa 22-vuotiaana.

Valmennusura
------------

Miettinen on toiminut muun muassa Puistolan Urheilijoiden sekä Åland Unitedin liigajoukkueiden päävalmentajana. Tammikuussa 2009 Miettinen teki sopimuksen Damallsvenskanissa pelanneen Stattena IF:n kanssa, ollen ensimmäinen suomalaisvalmentaja Ruotsin naisten pääsarjassa. Miettinen erosi kuitenkin tehtävästään kesken kauden joukkueen huonon menestyksen vuoksi. Tyttöjen eri ikäkausimaajoukkueita hän on valmentanut vuodesta 2010 lähtien ja Miettinen on ollut mukana myös naisten maajoukkueen valmennusryhmässä. Vuonna 2010 hän valmensi lisäksi naisten B-maajoukkuetta.

Suomen alle 19-vuotiaiden maajoukkue selvisi Miettisen johdolla välieriin vuonna 2013 Walesissa järjestetyissä EM-kilpailuissa ja saavutti samalla paikan vuoden 2014 alle 20-vuotiaiden MM-lopputurnaukseen.

Kommentaattori
--------------

Miettinen on toiminut vuodesta 2016 lähtien Yle Urheilun jalkapalloasiantuntijana. Miesten EM-kisoissa 2016 hän oli Ylen studiossa asiantuntijana. Miettinen sai paljon positiivista palautetta asiantuntevista kommenteistaan. Jotkut katsojat olivat puolestaan ärsyyntyneet siitä, että jalkapalloa kommentoimassa oli nainen. Miettinen itse ihmetteli kohua ja sanoi olevansa mielellään kaatamassa raja-aitoja ja hajottamassa lasikattoa. Miettinen toimii Ylen tv-kommentaattorina myös MM-kisoissa 2018 sekä Qatarin MM-kisoissa 2022.

Teokset
-------

* *Jalkapalloilun malliharjoituksia ympäri maailmaa*, Kannustusvalmennus P&K, 2010. ISBN 978-952-51671-6-0.

Lähteet
-------

1. ↑  Marianne Miettinen UEFA. Viitattu 20.7.2014.
2. ↑  ÅU har gjort klart med ny tränare  29.9.2009. Nya Åland. Viitattu 20.7.2014.
3. 1 2  Miettinen valmentajaksi Damallsvenskaniin  17.1.2009. Yle Uutiset. Viitattu 20.7.2014.
4. ↑  Marianne Miettinen: Jalkapalloilun malliharjoituksia ympäri maailmaa[vanhentunut linkki] Adlibris. Viitattu 20.7.2014.
5. ↑  Koulutuspäällikkö ja huippujalkapallopäälliköt suomalaisen jalkapallon avaintehtäviin on valittu  25.9.2018. Suomen Palloliitto. Viitattu 9.12.2018.
6. 1 2  Marianne Miettinen tar över Åland United  30.9.2009. Ålandstidningen.  Arkistoitu 26.7.2014. Viitattu 20.7.2014.
7. ↑  Suomalaisvalmentaja otti lopputilin Ruotsissa  28.9.2009. Ilta-Sanomat.  Arkistoitu 28.7.2014. Viitattu 20.7.2014.
8. ↑  Marianne Miettinen jatkaa maajoukkuevalmentajana  10.9.2012. Kymppipaikka. Viitattu 20.7.2014.
9. ↑  Naisten B-maajoukkue Ruotsia vastaan  1.9.2010. Suomen Palloliitto.  Arkistoitu 24.9.2015. Viitattu 20.7.2014.
10. ↑  Suomi varmisti alle 19-vuotiaiden EM-välieräpaikan  25.8.2013. Keskisuomalainen.  Arkistoitu 12.8.2014. Viitattu 20.7.2014.
11. ↑  EM-futiksen tv-asiantuntija Marianne Miettinen yllättyi: "Haluan tehtäviin osaamisen vuoksi, en kiintiönaisena" *is.fi*.  16.6.2018. Viitattu 30.6.2018.
12. ↑  Näin naispuolisesta jalkapallokommentaattorista puhutaan vielä vuonna 2016 *menaiset.fi*.  16.6.2016. Viitattu 30.6.2018.
13. ↑  "Menin tekemään työtäni, siitä tuli tasa-arvokysymys" – Jalkapalloasiantuntija Marianne Miettinen ihmettelee kohua *yle.fi*.  18.6.2016. Viitattu 30.6.2018.
14. ↑  Kommentti: YLE ansaitsee vuolaat kehut MM-futiksesta